S-1528/2011

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 27. september 2011 á hendur G-kvk-þgf H-kvk-þgf, kt. 000000-0000, Vatnsstíg 11, Reykjavík, fyrir eftirtalin umferðar-, fíkniefna- og hegningarlagabrot á árinu 2010 í Reykjavík nema annað sé tekið fram:

I

Umferðarlagabrot með því að hafa:

1. Að morgni sunnudagsins 10. janúar ekið bifreiðinni RA-H22 óhæf um að stjórna henni örugglega vegna áhrifa ávana- og fíkniefna (í blóði mældist amfetamín 415 ng/ml, metýlfenídat 30 ng/ml og tetrahýdrókannabínól 1,6 ng/ml) austur Skúlagötu, við Olís, uns lögregla stöðvaði aksturinn skömmu síðar.

2. Aðfaranótt laugardagsins 7. ágúst ekið bifreiðinni NB-185 óhæf um að stjórna henni örugglega vegna neyslu og áhrifa ávana- og fíkniefna (í þvagi mældist tetrahýdrókannabínólsýra) um Stórhöfða í Reykjavík þar sem lögregla stöðavði aksturinn.

3. Fimmtudaginn 28. október í Reykjanesbæ ekið bifreiðinni NB-185 óhæf um að stjórna henni örugglega vegna áhrifa ávana- og fíkniefna (í blóði mældist amfetamín 100 ng/ml og tetrahýdrókannabínól 0,7 ng/ml) suður Bakkastíg og inn á Sjávargötu þar sem lögregla stöðvaði aksturinn skömmu síðar.

II

Fíkniefnalagabrot með því að hafa og í sama skipti og greinir í lið 1 kafla I haft í vörslum sínum, í handtösku, 0,29 g af kannabis, sem lagt var hald á.

III

Þjófnað með því að hafa:

1. Laugardaginn 6. febrúar stolið úr verslunum í verslunarmiðastöð Kringlunnar, Cintamani húfu úr versluninni Cintamani að verðmæti kr. 5.900,-, Adidas hettupeysu úr Adidas Consept Store að verðmæti 12.990,- og Fjólublárri peysu að ótilgreindu verðmæti úr Markaðstorgi Kringlunnar, samtals þýfi að verðmæti kr. 18.890.

2. Að kvöldi miðvikudagsins 22. desember 2010 stolið 2 úrum og 1 pari af leðurhönskum úr versluninni Skarta við Laugaveg 72 samtals að verðmæti kr. 17.480,- og og skömmu síðar Hvítri peysu úr versluninni Nikita við Laugaveg 56 að verðmæti kr. 12.400,-, samtals þýfi að vermæti kr. 29.880.

Teljast brot í öllum liðum kafla I varða við 1. og 2. mgr. 45. gr. a., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006, en brot í kafla II við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002, og brot í kafla III við 244. gr. almennra hegningarlaga nr. 19/1940.

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006, og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd árið 1982. Samkvæmt sakavottorði gekkst ákærða með lögreglustjórasátt undir greiðslu sektar fyrir fíkniefnalagabrot hinn 18. júní 2003 og hinn 23. maí 2007 fyrir þjófnað og fíkniefnalagabrot. Hinn 24. október 2007 gekkst ákærða undir viðurlagaákvörðun, 70.000 króna sekt og sviptingu ökuréttar í fjóra mánuði, fyrir akstur undir áhrifum fíkniefna. Jafnframt var hún svipt ökurétti í fjóra mánuði. Hinn 7. október 2010 var ákærða dæmd til að greiða 250.000 króna sekt fyrir akstur undir áhrifum fíkniefna og fíkniefnalagabrot. Auk þess var hún svipt ökurétti í 3 ár. Hinn 11. maí 2011 gekkst ákærða með lögreglustjórasátt undir greiðslu sektar fyrir fíkniefnalagabrot. Þá var hún hinn 1. júní 2011 dæmd til 30 daga fangelsisrefsingar fyrir akstur undir áhrifum ávana- og fíkniefna. Var hún jafnframt svipt ökurétti ævilangt frá 3. nóvember 2011. Loks var ákærða hinn 23. júní 2006 dæmd til 30 daga fangelsisrefsingar, skilorðsbundið í tvö ár, fyrir þjófnað og gripdeild. Verður síðastnefndur skilorðsdómur tekinn upp og ákærðu dæmd refsing fyrir öll málin eftir reglum 77. og 78. gr., sbr. 60. gr. almennra hegningarlaga. Þykir refsing ákærðu hæfilega ákveðin fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga.

Ákærða er jafnframt svipt ökurétti ævilangt frá uppkvaðningu dóms þessa að telja.

Ákærða sæti upptöku á 0,29 g af kannabis, samkvæmt lagaákvæðum sem í ákæru greinir.

Ákærða greiði málsvarnarþóknun skipaðs verjanda síns, B-kk-ef N-kk-ef hrl., 75.300 krónur að meðtöldum virðisaukaskatti. Ákærða greiði 342.227 krónur í annan sakarkostnað.

Af hálfu ákæruvaldsins flutti málið J-kk-nf S-kk-nf H-kk-nf aðstoðarsaksóknari.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærða, G-kvk-nf H-kvk-nf, sæti fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940.

Ákærða er svipt ökurétti ævilangt.

Ákærða sæti upptöku á 0,29 g af kannabis.

Ákærða greiði málsvarnarþóknun skipaðs verjanda síns, B-kk-ef N-kk-ef hrl., 75.300 krónur og 342.227 krónur í annan sakarkostnað.

R-kvk-nf H-kvk-nf